Carmen Laffón

Carmen Laffón de la Escosura (Sevilla, 8 d'outubri del 1934 - Sanlúcar de Barrameda, Cai, 7 de novembri del 2021), hue una pintora i escoltora figurativa española. Reconocía cola Gran Cruz de la Orden Civil de Alfonso X el Sabio i el Premio Nacional de Artes Plásticas,  hue académica dela Real Academia de Bellas Artes de San Fernando. Recebió'l nombramientu de Hija Predilecta de Andalucía nel añu 2013.

 Biografía 
Tuvu la su nacencia en Sevilla, España, nel 1934, nuna familia leyía, pogressista i acomodá. Los sus pairis, que s'avían conocíu ena Residencia de Estudiantes de Mairil, decedierun no lleval-la ala escuela. La su educación se llevó a cabu ena su casa, en Sanlucar de Barrameda, pandi acuía'l professorau.

 Correúra artística 
Los sus prencipius ena pintura tuvun lugal alos dozi añus dela manu'l pintol Manuel González Santos, amigu i vezinu dela su familia assina comu antiguu professol de debuju'l su pairi, por cuya endicación engressó ena Escuela de Bellas Artes de Sevilla, alos quinzi añus d'edá. Tras de cussal estudius n'esta estitución por tres añus se muó a Mairil, en cuya Escuela de Bellas Artes acabijó la su carrera. N'essi mesmu añu, nel 1954, hizu'l su viagi d'acabaeru d'estudius a París, aondi queó especialmenti clissá pola obra de Marc Chagall. Al añu hizu una estancia de estudius en Roma cona beca'l Ministerio de Educación. Los sus viagis a Viena i Olanda huerun tamién hinconis emportantis n'essus añus de hormación.

Ala su güelta a Sevilla nel 1956 acontinó pintandu ena su casa de branu familial en La Jara, frenti al Coto de Doñana, qu'acabijó huendu'l lugal central dela su atividá artística. Nel 1958 enxaretó las sus dos primel esposicionis endividualis, una nel Ateneo de Madrid i sotra nel Club La Rábida de Sevilla. Entri'l 1960 i 1962 residió a Mairil. Nel 1961 conoció a Juana Mordó, quien s'interessó abondu pola su obra i le ofreció un contratu cona galería Biosca. La su avenencia con Juana Mordó siguió más tardi quandu ésta enxaretó la su propria galería. Nel grupu d'artistas que trebajava para Mordó andavan muchus delos nombris más emportantis dela pintura española dela epoca: Manuel Millares, Antonio Saura, José Luis Mauri, Lucio Muñoz, Eusebio Sempere, Manuel Hernández Mompó, Pablo Palazuelo, Gustavo Torner, Fernando Zóbel, Jaime Burguillos i Antonio López, l'únicu figurativu de toa la lista. El móu de pintal de Carmen Laffón era enormimenti destintu dela astuación qu'imperava enos alreoris criativus d'España d'aquel momentu, enos que los artistas de Juana Mordó tenían un puestu ressaltau.

Nel 1962 golvió pa Sevilla peru acontinó la su relación con Juana Mordó. Cola criación nel 1967 dela escuela El Taller, junta Teresa Duclós i José Soto, Carmen Laffón si acercó al mundu l'enseñaeru artísticu, al que golvería añus más tardi al encorporal-si nel 1975 ala Cátedra de Dibujo del Natural de la Escuela de Bellas Artes de Sevilla, aondi acontinó ata'l 1981. Nel 1982 acebió el Premio Nacional de Artes Plásticas.

Nel 1991 hue presidenta'l jurau el Premio Durán de pintura, nel que tamién era jurau Antonio Manuel Campoy. El primel premiu essi añu lo ganó'l pintol Santos Hu, espolichi el Realismo Onírico.

Nel 1992 tuvu lugal nel Museo Reina Sofía de Mairil una téntiga esposición del passau de Laffón, qu'acorrió la huerça dela su carrera artística. La su obra, hecha liquiamenti conas ténicas del carvoncillu, el pastel i el óliu, abarcavan el retratu (á hechu dambus dos retratus delos reis d'España, Juan Carlos I i Sofía de Grecia), la naturaleza muerta, los ojetus de al sonrueu i, de horma mu especial, el paisagi. Las sus vistas del Coto de Doñana son una verdaera maravilla de limpiura estilística i de intesidá estética. Dendi mediaus delos añus 90 Carmen Laffón esplorava el mundu dela escoltura.

Nel 1998 hue nombrá académica dela Real Academia de Bellas Artes de San Fernando de Mairil. El 16 de heneru del 2000 mentó el su discussu de engressu entitulau "Visión de un paisaje" (n'estremeñu "Visión dun paisagi") nel que palró al tentu el su atillu con Sanlúcar de Barrameda i el Coto de Doñana. Vivía entri Sanlúcar de Barrameda i Sevilla i almirava enormimenti a Mark Rothko.«El Guadalquivir es el ríu de Sevilla, la mi ciá de nacencia, que me lleva pa Sanlúcar de Barrameda, la mi sotra ciá, aondi escomencé a pintal i a soñal»Nel 2007 espusu ena cripta'l claustru el Monasterio de Silos la su obra "La Viña", espirá pola viña que cudiava comu si huera un jardín ena su residencia de La Jara. Esta esposición consestió nun óliu omenagi a Santu Domingu, debujus de hormatu grandi al tentu'l paisagi dela viña de Santa Adela, en La Jara, i otrus en tornu al tema dela viña i la vendimia, assina comu una escoltura n'escayola, endispués alquiría pol Museo Nacional Centro de Arte Reina Sofía de Mairil, i deziochu canastus de bronzi en referimientu craru alas lavoris dela vendimia.

Espenó el 7 de novembri del 2021 alos 87 añus, en Sanlucar de Barrameda.

 Obra artística 

 Museus 
Las sus obras artísticas s'alcuentran repartías en varius museus i edificius d'España, comu el Museo de Arte Abstracto de Cuenca, el Museo Nacional Centro de Arte Reina Sofía, el Museo Colecciones ICO de Mairil, el Museo Provincial de Jaén, el Centro Andaluz de Arte Contemporáneo en Sevilla o el Museo de Arte Contemporáneo Helga de Alvear, dentri otrus.

 Esposicionis 
Angunas esposicionis hechas pola su vida huerun:
 Ateneo de Madrid, 1958
 Sala Biosca Madrid, 1961
 Galería La Pasarela, Sevilla, 1966
 Galería Juana Mordó, Mairil, 1967
 Galería Juana de Aizpuru, Sevilla, 1978
 Galería Maese Nicolás León 1980
 Museo Nacional Reina Sofía, 1992
 Fundación Focus Exposición retrospectiva 1995
 Casa de la Moneda de Madrid, 2000
 Doce artistas nel Museo del Prado (Mayu - Juñu de 2007).

 Premius i reconocencias 
 Gran Cruz de la Orden Civil de Alfonso X el Sabio.
 Premio Nacional de Artes Plásticas, 1982.
Medalla de Oro al mérito en las Bellas Artes, 1999.
 Hija Predilecta de Andalucía, 2013.
 Premio Manuel Clavero.
Premio Tomás Francisco Prieto dela Fundación Casa de la Moneda.

 Referencias 

 Atijus p'ahuera 
 Carmen Laffón. Analís críticu
 Sevillanus anombraus